ได้เวลาสอย IRPC ลุ้นกำไรปีนี้ทะลุ 1.3 หมื่นลบ.รับค่าการกลั่นฟื้น โบรกฯแนะซื้อเป้า 10.80บ.
ได้เวลาสอย IRPC ลุ้นกำไรปีนี้ทะลุ 1.3 หมื่นล้านบาทรับค่าการกลั่นฟื้น ฟากโบรกฯแนะ "ซื้อ" เคาะเป้า 10.80 บาท
29 ส.ค. 2561

“ข่าวหุ้นธุรกิจออนไลน์” ได้ทำการสำรวจข้อมูลและบทวิเคราะห์บริษัทในตลาดหลักทรัพย์แห่งประเทศไทยที่มีแนวโน้มผลการดำเนินงานเติบโตอย่างแข็งแกร่ง โดยนักวิเคราะห์ได้ประเมินเกี่ยวกับบริษัท บริษัท ไออาร์พีซี จำกัด (มหาชน) ว่าจะมีผลการดำเนินงานในช่วงครึ่งปีหลังเติบโตอย่างแข็งแกร่ง รับค่าการกลั่นฟื้นตัว รวมถึงปริมาณในการกลั่นที่จะปรับตัวเพิ่มขึ้นในไตรมาส 4/61 เนื่องจากไม่มีการปิดซ่อมบำรุงเครื่องจักร
โดยราคาหุ้น IRPC ปิดตลาดวานนี้ที่ระดับ 6.85 บาท บวก 0.15 บาท หรือ 2.24% สูงสุดที่ระดับ 6.95 บาท ต่ำสุดที่ระดับ 6.65 บาท มูลค่าการซื้อขาย 1.16 พันล้านบาท
ด้านนักวิเคราะห์ บล.แลนด์ แอนด์ เฮ้าส์ เปิดเผยว่า ขณะนี้กำหนดคำแนะนำ “ซื้อ” IRPC ในราคาเป้าหมาย 10.80 บาท โดยคาดแนวโน้มผลการดำเนินงานงวดครึ่งปีหลังจะมีโอกาสเติบโตได้ดีต่อเนื่อง พร้อมกับประเมินภาพรวมงวดปี 2561 จะมีโอกาสทำกำไรสุทธิ 13,149 ล้านบาท เติบโตจากงวดปี 2560 ที่มีกำไรสุทธิ 11,354 ล้านบาท
สำหรับแนวโน้มผลการดำเนินงานงวดครึ่งหลังปี 2561 จะมีทิศทางที่ดีต่อเนื่อง เป็นผลจากปัจจัยบวก ได้แก่ 1.ค่าการกลั่นฟื้นตัว เพราะต้นทุนน้ำมันดิบลดลง จาก crude premium เริ่มอ่อนตัวในเดือน ส.ค. 2561 และส่วนต่างราคาน้ำมันดีเซล-ดูไบ อยู่สูงราว 14-15 เหรียญสหรัฐ/บาร์เรล 2.ผลประโยชน์จากโครงการ Everest และกำลังการผลิต Polypropylene (PP) ที่เพิ่มขึ้นช่วยพยุงกำไรขั้นต้นจากการผลิตรวมของกลุ่ม (GIM) ที่อยู่ระดับ 13.9 เหรียญสหรัฐ/บาร์เรลในไตรมาส 2/2561 จะยังส่งผลบวกต่อเนื่องไปในช่วงครึ่งปีหลัง 3.ส่วนต่างราคา PP-แนฟทา อยู่สูงกว่า 600 เหรียญสหรัฐ/ตัน และ 4.ปริมาณการกลั่นไตรมาส 4/2561 จะปรับเพิ่มขึ้นหลังจากงวดไตรมาส 3/2561 มีบางโรงงานปิดซ่อมตามแผน
ด้านนางรัชดาภรณ์ ราชเทวินทร์ รองกรรมการผู้จัดการใหญ่ สายบัญชีและการเงิน IRPC เปิดเผยว่า แนวโน้มผลการดำเนินงานงวดปี 2561 จะมีโอกาสทำกำไรสุทธิเติบโตมากกว่าปี 2560 โดยเป็นผลมาจากทางบริษัทสามารถเดินเครื่องได้เต็มกำลังการผลิต
ดังนั้น จะส่งผลให้มีปริมาณการผลิตน้ำมันอยู่ที่ 2.1 แสนบาร์เรลต่อวัน สูงกว่างวดปีก่อนที่ได้รับผลกระทบจากการปิดซ่อมบำรุงใหญ่จนมีกำลังการผลิตเหลือเพียง 1.5 แสนบาร์เรลต่อวัน ส่วนแนวโน้มผลการดำเนินงานช่วงครึ่งหลังปี 2561 จะใกล้เคียงกับในช่วงครึ่งแรกของปี โดยคาดมีกำไรขั้นต้นจากการผลิตตามราคาตลาด (Market GIM) อยู่ที่ระดับ 14 เหรียญสหรัฐต่อบาร์เรล
สำหรับงวดไตรมาส 3/2561 คาดทางบริษัทจะสามารถบันทึกรายได้จากการขายที่ดินมูลค่าประมาณ 160 ล้านบาท จำนวน 2,152 ไร่ ให้กับบริษัทร่วมทุนระหว่าง IRPC กับบริษัท ดับบลิวเอชเอ คอร์ปอเรชั่น จำกัด (มหาชน) หรือ WHA โดยบริษัทร่วมทุนได้ดำเนินการจัดตั้งแล้วเสร็จภายในไตรมาส 3/2561 พร้อมกับคาดในช่วง 2 ปีข้างหน้าจะเริ่มมีการรับรู้รายได้และกำไรจากการขายที่ดิน
ด้านความคืบหน้าของแผนการลงทุนตามโครงการ Maximum Aromatics (MARS) ล่าสุดมีความเป็นไปได้ที่จะเพิ่มขนาดการผลิตพาราไซลีนเป็นระดับ 1.1-1.3 ล้านตันต่อปี จากเดิมจะผลิต 1 ล้านตันต่อปี และผลิตเบนซีนเพิ่มเป็น 3-5 แสนตันต่อปี จากเดิมที่ 3 แสนตันต่อปี